AARHUS: Turismeforskere peger på, at krydstogtturister stort set ikke bruger penge under deres ophold i havnene. Enten bliver de om bord på skibet, eller også smutter de på tur et sted inde i landet.

Men der er faktisk penge i krydstogtturister, påpeger en ny undersøgelse, som omtales i det nyeste nummer af Aarhus Havns blad, Reportagen.

Ifølge undersøgelsen kom der 142.269 passagerer og besætningsmedlemmer på besøg med krydstogtskibe i 2018. Og nok så væsentligt skabte de en omsætning på cirka 80 millioner kroner.

Undersøgelsen er lavet ved at spørge dem, der ved bedst, nemlig krydstogtgæsterne selv.

Og resultatet kan århusianerne såmænd godt bryste sig lidt af, for topscorerne blandt krydstogtgæsterne var "venlighed fra lokalbefolkningen" og "høflighed hos butikspersonalet".

Der var også en enkelt ting, som ikke faldt i gæsternes smag, og det var - måske ikke så overraskende - prisniveauet.